‘ทิพยฯ’ซุ่มซื้อประกันไซส์เล็ก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

สรุปไม่เกินสิ้นปีได้ธุรกิจเพิ่มสินทรัพย์ปีหน้าเพิ่ม2หมื่นล.โพสต์ทูเดย์ — ทิพยฯ ส่งสัญญาณสนใจซื้อบริษัทประกันภัยขนาดเล็กเสริมขนาดธุรกิจ 
นายมารุต สิมะเสถียร กรรมการผู้จัดการใหญ่ บริษัท ทิพยประกันภัย เปิดเผยว่า บริษัทมีการมองหาโอกาสในการซื้อบริษัทประกันภัยขนาดเล็กอย่างต่อเนื่อง ซึ่งเป็นเรื่องปกติของธุรกิจ โดยได้เล็งเจรจากับบริษัทประกันภัยขนาดเล็ก อาจจะมีข่าว ออกมาภายในสิ้นปีนี้ แต่ไม่สามารถเปิดเผยได้ เพราะเป็นเพียงการเริ่มต้นเท่านั้น เพื่อขยายขนาดธุรกิจให้ใหญ่ขึ้น โดยตั้งเป้าว่าภายในสิ้นปี 2554 บริษัทจะมีขนาดสินทรัพย์เพิ่มขึ้นเป็น 2 หมื่นล้านบาท จากปี 2552 ที่มีสินทรัพย์รวม 1.4 หมื่นล้านบาท เพิ่มขึ้น 48% จากปี 2551 เป็นผลมาจากเบี้ยประกันภัยของบริษัทเพิ่มขึ้น
“มีการเล็งอยู่เหมือนกัน บริษัทเล็กๆ ที่ดี ซึ่งเราจะซื้อกิจการทั้งหมด ไม่ใช่เพียงซื้อพอร์ตลูกค้าเท่านั้น แต่ไม่ขอตอบว่าคุยกับใครอยู่ เดี๋ยวจะยุ่ง” นายมารุต กล่าว
นายมารุต กล่าวว่า ปี 2553 บริษัทตั้งเป้าหมายเบี้ยประกันภัยรับเพิ่มขึ้น 10% จากปี 2552 ที่มีเบี้ยรับรวม 9,570 ล้านบาท เพิ่มขึ้น 10% จากปี 2551 ซึ่งเป็นการเพิ่มขึ้นจากการขยายฐานลูกค้ารายย่อย และรักษาฐานลูกค้ารายใหญ่เอาไว้ได้อย่างต่อเนื่อง โดยปี 2553 นี้ได้ให้นโยบายสาขา 28 แห่งทั่วประเทศ ทำการดึงลูกค้ารายย่อยที่ไม่ใช่ลูกค้าของธนาคารเข้ามาให้ได้มากขึ้น จากปัจจุบันที่มียอดขายลูกค้ารายย่อยเฉลี่ยปีละ 1,000 ล้านบาท โดยเน้นฐานลูกค้าธนาคารเป็นหลัก 
“ปีนี้เราตั้งเป้าหมายว่าจะขยายเบี้ยประกันลูกค้ารายย่อยให้เพิ่มขึ้น 15% เพราะเป็นตลาดที่ทำกำไรดี และสามารถเติบโตได้อีกมาก ขณะที่ฐานลูกค้ารายใหญ่มีการแข่งขันสูงต้องเสนอราคาสู้กัน โดยปีนี้ได้เสียลูกค้ารายใหญ่ไปให้กับบริษัทอื่น ปีหน้าต้องมาสู้กันใหม่ แต่ลูกค้าบาง กลุ่มเราก็เต็มใจที่จะปล่อยไป เช่น รถร่วม บ.ข.ส. เราก็ไม่รับแล้ว ทำให้เบี้ยหายไปหลายสิบล้านบาท เพราะขาดทุน” นายมารุต กล่าว
นายมารุต กล่าวว่า ภายในปี 2554 จะทำการปรับสัดส่วนเบี้ยประกันภัยรถยนต์ประเภท 1 ให้อยู่ในสัดส่วน 60% และประกันภัยรถยนต์ประเภท 2 3 และตระกูลพลัสให้เป็น 40% จะทำให้ค่าสินไหมทดแทนเฉลี่ยอยู่ประมาณ 50% ปัจจุบันมีเบี้ยประกันภัยรถยนต์ประเภท 1 อยู่ 97% ซึ่งเป็นการปรับพอร์ตอย่างต่อเนื่องมาตั้งแต่ปี 2551 มีการตัดลูกค้ารถเช่า ลดผลตอบแทนค่านายหน้าให้กับคนกลาง เริ่มขายประกันภัยรถประเภท 2 พลัส และ 3 พลัส ควบคุมค่าสินไหมทดแทน แต่จะไม่กระทบกับการให้บริการลูกค้า ขณะเดียวกัน ได้เพิ่มจุดให้บริการเพิ่มขึ้น โดยปีนี้ได้เปิดสาขาใหม่ไปแล้ว 4 สาขา ทำให้มีสาขาเพิ่มเป็น 30 แห่ง เพื่อให้ถึงลูกค้าได้รวดเร็วขึ้นแต่ละแห่งจะให้บริการลูกค้าภายในรัศมี 100 กิโลเมตร ทำให้การเข้าถึงลูกค้าทำได้เร็วขึ้นและไม่ต้องพึ่งพาตัวแทนในการออกไปให้บริการ ด้านสินค้าราคาถูก หรือ ไมโครอินชัวรันส์ บริษัทตั้งเป้าหมาย 100 ล้านบาท ซึ่งถือเป็นรายการพิเศษเพื่อทดลองตลาดและสนองนโยบายของสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) 
สำหรับ การลงทุนนั้นปี 2553 บริษัทได้ปรับนโยบายหันไปลงทุนในพันธบัตรรัฐบาลมากขึ้น เพราะไม่มีความเสี่ยงตามที่คปภ.กำหนด จึงไม่ต้องตั้งสำรองเงินลงทุน โดยเริ่มทยอยลดการลงทุนในตลาดหุ้นที่ถืออยู่ 3,000 ล้านบาทอย่างต่อเนื่องให้เหลือน้อยที่สุด ซึ่งขณะนี้ทางคณะกรรมการลงทุนอยู่ระหว่างการพิจารณาสัดส่วนที่เหมาะสม เพื่อไม่ให้เป็นภาระในการตั้งสำรองความเสี่ยง แม้ว่าบริษัทจะมีเงินกองทุนอยู่ถึง 3,000 ล้านบาท สูงเกินกว่าเกณฑ์ที่คปภ.กำหนด แต่ไม่ต้องการที่จะตั้งสำรองความเสี่ยงจากการลงทุนในหุ้นมากนัก